Document ID: 32010R0078

UREDBA KOMISIJE (EU) št. 78/2010
z dne 27. januarja 2010
o spremembi Uredbe (ES) št. 33/2008 glede obsega in obdobja, ki se Agenciji odobri z običajnim postopkom, za sprejetje njenih sklepov v zvezi z vključitvijo nekaterih aktivnih snovi v Prilogo I k Direktivi 91/414/EGS
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(5) Direktive,
ob upoštevanju naslednjega:
(1)
Uredba Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (2), velja za snovi v tretji in četrti fazi, ki so bile ocenjene, vendar niso bile vključene v Prilogo I k Direktivi 91/414/EGS do 31. decembra 2008. Vendar pa ne velja za snovi v tretji in četrti fazi, ki so bile ocenjene po navedenem datumu.
(2)
Uredba Komisije (ES) št. 2076/2002 (3) in Odločba Komisije 2003/565/ES (4) sta bili spremenjeni, da se podaljša časovno obdobje za program dela do 31. decembra 2009 v zvezi s snovmi v tretji in četrti fazi. Treba je prilagoditi zadevni datum v Uredbi (ES) št. 33/2008.
(3)
V zvezi z običajnim postopkom je postalo jasno, da je treba odobreno časovno obdobje, v katerem Agencija pripravi sklepe, podaljšati zaradi kompleksnosti in količine dela. To bi moralo veljati samo za aktivne snovi, za katere se Komisiji predloži osnutek poročila o oceni po začetku veljavnosti te uredbe.
(4)
Uredbo (ES) št. 33/2008 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba (ES) št. 33/2008 se spremeni:
1.
v členu 1 se točka (c) nadomesti z naslednjim:
„(c)
za snovi v tretji in četrti fazi do 31. decembra 2009.“;
2.
člen 10 se nadomesti z naslednjim:
„Člen 10
Sklep Agencije
1. Agencija sprejme sklep o tem, ali se lahko pričakuje, da bo aktivna snov izpolnila pogoje iz člena 5 Direktive 91/414/EGS v šestih mesecih od konca obdobja iz tretjega odstavka člena 9 te uredbe, ter o tem obvesti vlagatelja, države članice in Komisijo.
Agencija po potrebi v sklepih obravnava možnosti za zmanjševanje tveganja v zvezi z nameravano uporabo, določene v osnutku poročila o oceni.
2. Če Agencija potrebuje dodatne informacije, določi v posvetovanju z državo članico poročevalko časovno obdobje največ devetdeset dni, v katerem jih vlagatelj predloži Agenciji in državi članici poročevalki. O tem obvesti Komisijo in države članice. Upoštevajo se le informacije, predložene v odobrenem časovnem obdobju
Država članica poročevalka oceni dodatne informacije in oceno nemudoma predloži Agenciji, najpozneje pa v šestdesetih dneh po prejemu dodatnih informacij.
V takem primeru se šestmesečno obdobje, v katerem Agencija sprejme sklep iz odstavka 1, podaljša za obdobje, ki preneha v trenutku, ko Agencija prejme dodatne informacije.
3. Komisija in Agencija se dogovorita o časovnem razporedu priprave sklepov, da se olajša načrtovanje dela. Komisija in Agencija se dogovorita o obliki za predložitev sklepov Agencije.“
Člen 2
Prehodne določbe
Člen 10 Uredbe (ES) št. 33/2008 nespremenjen velja za aktivne snovi, za katere je država članica poročevalka Komisiji predložila osnutek poročila o oceni, kot je določeno v členu 8(1) Uredbe (ES) št. 33/2008, pred začetkom veljavnosti te uredbe.
Člen 3
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. januarja 2010

Labels: 7
0
3
6
12